עבודה בעגלות בארצות הברית

"עבודה בעגלות" בארצות הברית היא תופעה בקרב צעירים ישראלים, לרוב מיד לאחר שירות צבאי, העוסקים במכירת מוצרים בעגלות קניונים - דוכנים ניידים הממוקמים בקניונים מסחריים ברחבי המדינה. המוצרים הנמכרים הם בעיקר תכשירי קוסמטיקה, לרבות מוצרי ים המלח, המוצעים לעוברים ולשבים, לעיתים אף באמצעות שיטות מכירה אגרסיביות ומניפולטיביות.

אף שעיסוק זה עשוי להניב רווחים של עשרות אלפי דולרים, הוא מתבצע לרוב בניגוד לחוק ועלול לגרור עונשי מאסר ואיסור כניסה עתידי לארצות הברית. לאור היקף התופעה, ביוני 2011 השיקה הקונסוליה האמריקנית בתל אביב קמפיין הסברה שנועד להרתיע צעירים ישראלים מלקחת חלק בעבודה בלתי חוקית זו.

 היסטוריה 
תופעת עגלות הקניונים התפתחה ברחבי ארצות הברית החל משנות השבעים של המאה ה-20. מהגרים מארצות שונות, ביניהן טורקיה, סין והודו, לקחו חלק בתחום במשך שנים. בשנות האלפיים המוקדמות הפכו הישראלים לשחקנים משמעותיים בתחום. בשנת 2008 דווח כי בתערוכה השנתית של תעשיית עגלות וקיוסקים קמעונאיים בארצות הברית, כמעט שליש מהמשתתפים היו ישראלים.

המוכרים הישראלים בעגלות הם ברובם צעירים לאחר שירות בצה"ל שטסים לארצות הברית לעבודה זמנית, בדרך כלל של חודשים ספורים. בדרך כלל הם מגיעים לעבודה זו דרך מודעות אינטרנט או אתרים ייעודיים בעברית, שלעיתים אף מבטיחים לדאוג להם למגורים ותחבורה במקום. עם זאת, פעמים רבות מדובר בעבודה בלתי חוקית. המעמד הבלתי-חוקי נובע בדרך כלל מהעדר אישורי עבודה מתאימים, שכן העובדים נכנסים למדינה תחת אשרת תייר בלבד, וכן בשל שימוש בעייתי מצד המעסיקים באשרות מסוג H2B, המיועדות לעובדים זרים לא-מקצועיים לתקופות זמניות.

התופעה הגיעה לתשומת לב הדרגים הגבוהים בממשל ארצות הברית. בשנת 2013 טען הסנאטור הדמוקרטי צ'אק שומר כי חשד להפרות ויזות בעגלות גורם לשיעור גבוה של סירובי וויזות לישראלים צעירים (9.7% באותה שנה). מזכיר המדינה ג'ון קרי ומחלקת המדינה הכחישו את קיומה של מדיניות כזו. שיעור הסירוב הגבוה הקשה על מדינת ישראל להצטרף לתוכנית הפטור מוויזה (VWP).

 אכיפה וענישה 
בניסיון לעצור את התופעה, לאורך השנים נערכו מעצרים והעמדות לדין, במעורבות סוכנות המכס וההגירה (HSI), המחלקה לביטחון המולדת של ארצות הברית, לשכת החקירות הפדרלית (FBI) ובשיתוף פעולה עם הרשויות בישראל.

בשנת 2013, במהלך פשיטה על שני קניונים ביוסטון, טקסס, נעצרו 13 ישראלים שמכרו מוצרי ים המלח וסבונים בעגלות. העצורים הואשמו באישומים מנהליים ועמדו בפני גירוש מארצות הברית בשל עבודה בלתי חוקית ושהייה מעבר לתוקף האשרה. באותה שנה הוגש כתב אישום פדרלי נגד 4 מעסיקים ישראלים ב-Mall of America שבמינסוטה בגין גיוס והעסקה בלתי חוקית של ישראלים בעגלות בקניון.

בשנת 2016 הוגש בארצות הברית כתב אישום נגד עשרה ישראלים שניהלו דוכני מכירה בקניונים ברחבי ארצות הברית ובהם נמכרו מוצרי קוסמטיקה מים המלח, בחשד להעסקה בלתי חוקית של כ-140 ישראלים. כתב האישום כלל 34 סעיפים, ובהם קשירת קשר להונאת ממשלת ארצות הברית, הונאת ויזות, סיוע לכניסה ושהייה בלתי חוקית, הסתרת שוהים בלתי חוקיים והובלתם, וקשירת קשר להלבנת הון. בסופו של דבר שבעה מהם הורשעו ונגזרו עליהם עונשי מאסר שנעו בין מספר חודשים לשבע שנים, וכן קנסות של עשרות אלפי דולרים וחילוטים בסכומים של עד למעלה מ-3.1 מיליון דולר.

בשנת 2021 נעצר בישראל אזרח ישראלי שניהל בעברו עגלות קוסמטיקה בקניונים במרילנד ווירג׳יניה, והוסגר לארצות הברית. הוא הועמד לדין בבית משפט פדרלי בווירג'יניה באשמת הונאת ויזות על הפעלת תוכנית העסקה בלתי חוקית במדינה, תוך סיוע לישראלים אחרים לקבל אישורי כניסה בתואנה כוזבת למטרת עבודה בלתי חוקית, ובשנת 2024 נגזרו עליו שנתיים מאסר ועוד 3 שנים שחרור בתנאים.

 ראו גם 
 מהגר עבודה
 הגירה בלתי חוקית לארצות הברית
 ויזה לארצות הברית

 הערות שוליים 

קטגוריה:הגירת עבודה
קטגוריה:הגירה בלתי חוקית
קטגוריה:פשעים כלכליים
קטגוריה:הגירה לארצות הברית